CELEX: 62018TN0693
Language: el
Date: 2018-11-27 00:00:00
Title: Υπόθεση T-693/18: Προσφυγή της 27ης Νοεμβρίου 2018 — ΖΥ κατά Επιτροπής

28.1.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 35/28
            
         
      Προσφυγή της 27ης Νοεμβρίου 2018 — ΖΥ κατά Επιτροπής
      (Υπόθεση T-693/18)
      (2019/C 35/34)
      Γλώσσα διαδικασίας: η γερμανική
      
         Διάδικοι
      
      
         Προσφεύγουσα: ΖΥ (εκπρόσωποι: N. Voß και D. Fouquet, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει εν όλω την απόφαση SA.34045 (2013/C) (ex 2012/NN) της καθής, της 28ης Μαΐου 2018, με τα στοιχεία C(2018) 3166, για τα έτη 2012 και 2013·
               
            
                  —
               
               
                  επικουρικώς, να ακυρώσει την απόφαση SA.34045 (2013/C) (ex 2012/NN) της καθής, της 28ης Μαΐου 2018, με τα στοιχεία C(2018) 3166, καθόσον με την απόφαση αυτή διατάσσεται, για τα έτη 2012 και 2013, η επιστροφή ποσού άνω του 20 % των δημοσιευθέντων τελών δικτύου για τους καταναλωτές βασικού φορτίου με τουλάχιστον 7 000 ώρες ετήσιας χρήσης, η επιστροφή ποσού άνω του 15 % των δημοσιευθέντων τελών δικτύου για τους καταναλωτές βασικού φορτίου με τουλάχιστον 7 500 ώρες ετήσιας χρήσης και η επιστροφή ποσού άνω του 10 % των δημοσιευθέντων τελών δικτύου για τους καταναλωτές βασικού φορτίου με τουλάχιστον 8 000 ώρες ετήσιας χρήσης·
               
            
                  —
               
               
                  να καταδικάσει την καθής στα δικαστικά έξοδα, συμπεριλαμβανομένων των δικηγορικών αμοιβών και των εξόδων μετακίνησης.
               
            
         Λόγοι ακύρωσης και κύρια επιχειρήματα
      
      Η προσφυγή στηρίζεται στους ακόλουθους λόγους.
      
                  1.
               
               
                  Εσφαλμένη παραδοχή της ύπαρξης κρατικής ενίσχυσης κατά την έννοια του άρθρου 107, παράγραφος 1, ΣΛΕΕ
                  Στο πλαίσιο του πρώτου λόγου ακύρωσης προβάλλεται ότι η καθής, κατά την εξέταση της επίμαχης απαλλαγής από τα τέλη δικτύου, υπέπεσε σε πλάνη περί το δίκαιο δεχόμενη ότι χρησιμοποιήθηκαν κρατικοί πόροι.
                  Επιπλέον, κατά την εξέταση της προϋπόθεσης του «επιλεκτικού χαρακτήρα», το πλαίσιο αναφοράς καθορίστηκε με εσφαλμένο και ελλιπή τρόπο.
               
            
                  2.
               
               
                  Παραβίαση της αρχής της ίσης μεταχείρισης
                  Στο πλαίσιο του δεύτερου λόγου ακύρωσης προβάλλεται ότι με την απόφαση της καθής επιβάλλονται μόνο υποχρεώσεις αναδρομικής πληρωμής για τους καταναλωτές βασικού φορτίου οι οποίοι κατά τα έτη 2012 και 2013 απαλλάχθηκαν πλήρως από τα τέλη δικτύου. Κατ’ αυτόν τον τρόπο, οι εν λόγω καταναλωτές βασικού φορτίου τυγχάνουν διαφορετικής μεταχείρισης και περιέρχονται αδικαιολόγητα σε μειονεκτική θέση σε σχέση με τους καταναλωτές βασικού φορτίου οι οποίοι, για το ίδιο χρονικό διάστημα, επωφελήθηκαν από κατ’ αποκοπή μειώσεις των τελών δικτύου και ως προς τους οποίους δεν επιβλήθηκαν υποχρεώσεις αναδρομικής πληρωμής.
               
            
                  3.
               
               
                  Παραβίαση της αρχής της δικαιολογημένης εμπιστοσύνης
                  Στο πλαίσιο του τρίτου λόγου ακύρωσης υποστηρίζεται ότι η προσφεύγουσα, λόγω των συγκεκριμένων περιστάσεων, μπορούσε ευλόγως να αναμένει ότι θα διατηρούσε το δικαίωμα στα ειδικά τέλη δικτύου που της είχε παρασχεθεί.